JÄRVENPÄÄN SHAKKIKERHO R.Y
SÄÄNNÖT 2007

1 § NIMI JA KOTIPAIKKA

Yhdistyksen nimi on Järvenpään Shakkikerho r.y.

Yhdistyksen kotipaikka on Järvenpää.

2 § TARKOITUS JA TOIMINNAN LAATU

Yhdistyksen tarkoituksena on jäsentensä yhdyssiteenä ja heidän taitojensa kehittäjänä toimiminen sekä shakin eri muotojen tunnetuksi tekeminen.

Tarkoituksensa toteuttamiseksi yhdistys voi järjestää harjoitus-, opetus- ja luentotilaisuuksia sekä kursseja ja kilpailuja paikallisella, kansallisella ja kansainvälisellä tasolla, toimittaa jäsenjulkaisuja ja muuta harrastukseen liittyvää materiaalia. 

Yhdistys seuraa shakkitapahtumia ja alan kysymyksiä sekä antaa jäsenilleen tarvittaessa neuvoja ja ohjeita. Yhdistys tekee jäsenistölleen, muille shakkijärjestöille ja viranomaisille tarpeellisiksi katsomiaan kyselyjä, esityksiä ja aloitteita.

3 § TOIMINNAN TUKEMINEN JA RAHOITUS

Toimintaansa varten yhdistys hankkii varoja keräämällä jäsenmaksuja. Toiminnan tukemiseksi yhdistys voi ottaa vastaan lahjoituksia ja jälkisäädöksiä, järjestää juhlia, huvitilaisuuksia, arpajaisia ja keräyksiä asianomaisella luvalla, järjestää alaan liittyviä näyttelyitä sekä harjoittaa julkaisu- ja kustannustoimintaa.

Yhdistys voi toimintansa tukemiseksi hankkia, omistaa ja hallita kiinteää ja irtainta omaisuutta.

Yhdistys ei harjoita elinkeinotoimintaa eikä muutenkaan pyri voiton tai muun välittömän taloudellisen ansion hankkimiseen siihen osallisille.

4 § JÄSENET

Yhdistyksen jäseneksi voi hallitus hyväksyä yhdistyksen tarkoituksen hyväksyvän shakin harrastajan.

Jäsenellä on oikeus erota yhdistyksestä ilmoittamalla siitä kirjallisesti hallitukselle tai sen puheenjohtajalle taikka suullisesti yhdistyksen kokouksen pöytäkirjaan.

Yhdistyksen kokous voi hallituksen esityksestä nimetä ansioituneen tai pitkäaikaisen kerhon jäsenen kunniajäseneksi. Kunniajäsen ei maksa jäsenmaksuja.

5 § JÄSENMAKSU

Vuosijäsenmaksuista, ainaisjäsenmaksusta ja mahdollisesta liittymismaksusta päättää yhdistyksen vuosikokous.

Jäsenmaksu on maksettava toimintavuoden kolmen ensimmäisen kuukauden kuluessa. Mikäli jäsen liittyy yhdistykseen kesken toimintavuoden, on hänen kolmen kuukauden kuluessa liittymisestään maksettava jäsenmaksunsa.

Eroaminen ei vapauta jäsentä eroamisvuoden jäsenmaksuista ja muista hänelle määrätyistä maksuista.

Hallitus voi erottaa jäsenen, joka on jättänyt jäsenmaksunsa maksamatta.

6 § HALLITUS

Yhdistystä johtaa hallitus, johon kuuluvat vuosikokouksen valitsemat puheenjohtaja, varapuheenjohtaja, sihteeri, rahastonhoitaja ja vähintään 1, enintään 3 muuta jäsentä.

Hallituksen jäsenten toimikausi on vuosikokousten välinen aika.

Hallitus kokoontuu puheenjohtajan tai hänen estyneenä ollessaan varapuheenjohtajan kutsusta, kun he katsovat siihen olevan aihetta tai kun vähintään kaksi (2) hallituksen jäsentä sitä vaatii.

Hallitus on päätösvaltainen, kun vähintään puolet sen jäsenistä, puheenjohtaja tai varapuheenjohtaja mukaanluettuna, on läsnä. Asiat ratkaistaan yksinkertaisella ääntenenemmistöllä. Äänten mennessä tasan ratkaisee puheenjohtajan mielipide, vaaleissa ja umpilippuäänestyksessä kuitenkin arpa.

7 § YHDISTYKSEN NIMEN KIRJOITTAMINEN

Yhdistyksen nimen kirjoittavat puheenjohtaja tai varapuheenjohtaja, jompi kumpi yhdessä sihteerin tai rahastonhoitajan kanssa.

8 § TILIT

Yhdistyksen tili- ja toimintakausi on tammikuun 1. päivästä saman vuoden joulukuun 31. päivään.

Tilinpäätös tarvittavine asiakirjoineen ja hallituksen vuosikertomus on annettava tilintarkastajille viimeistään kaksi viikkoa ennen vuosikokousta. Tilintarkastajien on annettava kirjallinen lausuntonsa hallitukselle ennen vuosikokousta.

9 § YHDISTYKSEN KOOLLE KUTSUMINEN

Yhdistyksen kokoukset kutsuu koolle hallitus. Kokouskutsu on toimitettava viimeistään seitsemän (7) päivää ennen kokousta joko lähettämällä kutsu kirjallisena kullekin jäsenelle tai julkaisemalla kutsu yhdistyksen kotipaikkakunnalla ilmestyvässä sanomalehdessä.

10 § YHDISTYKSEN KOKOUKSET

Yhdistyksen vuosikokous pidetään vuosittain hallituksen määräämänä päivänä tammikuun aikana.

Ylimääräinen kokous pidetään, kun hallitus katsoo siihen olevan aihetta tai kun vähintään kymmenesosa (1/10) yhdistyksen jäsenistä sitä hallitukselta erityisesti ilmoitettua asiaa varten kirjallisesti vaatii. Kokous on pidettävä 14 päivän kuluessa vaatimuksen esittämisestä.

Yhdistyksen kokouksissa on jokaisella jäsenellä yksi ääni. Päätökset tehdään, ellei näissä säännöissä toisin määrätä, yksinkertaisella ääntenenemmistöllä. Äänten mennessä tasan ratkaistaan vaalit ja umpilippuäänestykset arvalla, mutta muissa asioissa tulee päätökseksi kokouksen puheenjohtajan mielipide. Umpilippuäänestys on toimitettava, mikäli vähintään kaksi (2) kokouksen äänivaltaista osanottajaa sitä haluaa.

11 § VUOSIKOKOUS

Yhdistyksen vuosikokouksessa käsitellään seuraavat asiat:

1) Kokouksen avaus, laillisuuden ja päätösvaltaisuuden toteaminen
2) Valitaan kokoukselle puheenjohtaja, sihteeri, kaksi pöytäkirjantarkastajaa ja kaksi ääntenlaskijaa
3) Vahvistetaan kokouksen työjärjestys
4) Esitetään tilinpäätös, vuosikertomus ja tilintarkastajien lausunto
5) Päätetään tilinpäätöksen vahvistamisesta ja vastuuvapauden myöntämisestä hallitukselle ja muille tilivelvollisille.
6) Vahvistetaan toimintasuunnitelma, tulo- ja menoarvio sekä liittymis- ja jäsenmaksun suuruus
7) Valitaan hallituksen puheenjohtaja, varapuheenjohtaja, sihteeri, rahastonhoitaja ja muut jäsenet
8) Valitaan tilintarkastaja ja varatilintarkastaja
9) Käsitellään yhdistyksen jäsenten tekemät aloitteet, jotka on esitettävä hallitukselle toimintakauden loppuun mennessä
10) Käsitellään muut kokouskutsussa mainitut asiat

12 § SÄÄNTÖJEN MUUTTAMINEN JA YHDISTYKSEN PURKAMINEN

Päätös sääntöjen muuttamisesta ja yhdistyksen purkamisesta on tehtävä yhdistyksen kokouksessa vähintään kolmen neljäsosan (3/4) enemmistöllä annetuista äänistä. Kokouskutsussa on mainittava sääntöjen muuttamisesta tai yhdistyksen purkamisesta.

Yhdistyksen purkautuessa tai tullessa lakkautetuksi sen varat on luovutettava käytettäväksi shakkitoiminnan avustamiseen yhdistyksen viimeisen kokouksen päättämällä tavalla.